Centurion-motoriste gewaarskuArgieffoto: Pixabay Die polisie het ŉ beroep op motoriste in Centurion gedoen om versigtig te wees vir kapings op die R55, veral naby Olievenhoutbosch. “Die Gautengse polisie waarsku motoriste om paraat te wees en nie rylopers op te laai nie,” het konst. Tumisang Moloto, polisiewoordvoerder, Woensdag gesê. “Die waarskuwing volg nadat ŉ motoris in sy 40’s Sondag omstreeks 22:00 vir twee vroue stilgehou het wat gemaak het of hulle gestrand is. Hy is van sy wit Mercedes-Benz beroof waarna hy sy bewussyn verloor het.” Die slagoffer het eers die volgende dag in die Akasia-hospitaal in die noorde van Pretoria sy bewussyn herwin. “Hy kan slegs onthou dat hy gestop het om die twee vroue op te laai.” Die Olievenhoutbosch-polisie ondersoek ŉ saak van motorkaping. Niemand is nog in verband met die voorval in hegtenis geneem nie.